  Майя Бывальцева Пыӵал тӥрлык поттӥсьлэн нуналэзлы Ижысь техникая кун университет вӧзын Калашников нимо сквер кылдоз. Отын тодмо конструкторлэн синпелетэз сылоз. Со сярысь Ижкар администрацилэн пресс-службаез ивортэ. Лэсьтӥськон ужъёслы оглом 45 миллион манетлэсь трос коньдон кутозы. Со пӧлысь 29 миллион манетсэ техникая университет висъя. Бадӟым интые брусчатка тырозы, турын кизёзы, югдытон понна 76 юбо пуктозы. Скверын шутэтскыны ӟусъёс сылозы, отын телефонэз зарядить карыны но вай-фай борды итӥськыны луоз. Студентъёслы гинэ ӧвӧл, карын улӥсьёслы но туж чебер сквер пӧрмоз Валерий Грахов, Ижысь М. Т. Калашников нимо техникая кун университетлэн кивалтӥсезТа дыре Михаил Калашниковлы синпелет бордын ужало. Со куарусёнлы дась луоз но университетлэн нырысетӥ корпусэз азьын сылоз. Озьы ик Пушкаосын площадез выльдозы. Отын тротуаръёсысь асфальтобетонэз брусчаткалы воштозы, выль светильникъёс пуктозы. Скверез умоятонлы 16 миллион 400 сюрс манет кар коньдэт висъяз. Со университет вӧзын Студентъёслэн но Вормонлы 30 ар ульчаосын машина пуктон интыос лэсьтыны, тыл кыскыны, кенер пуктыны мыноз. Со сяна, Вормонлы 30 ар ульчаын тротуаръёсты тупатъялозы, со паськытгес луоз. Вань ужъёсты 1-тӥ куарусёнлы йылпумъяны кулэ. Ужъёсты «Жильё и городская среда» йӧскалык ӵектослэн «Формирование комфортной городской среды» ӵектосэзъя быдэсъяло. Тегъёс: ИжГТУ Ижкар Удмуртия МихаилКалашников синпелет лэсьтськон умоятон МТКалашниковлы100ар  